PREDKLADACIA SPRÁVA


Ministerstvo vnútra Slovenskej republiky predkladá na medzirezortné pripomienkové konanie návrh vyhlášky, ktorou sa mení a dopĺňa vyhláška Ministerstva vnútra Slovenskej republiky č. 30/2020 Z. z. o dopravnom značení, a to podľa splnomocňovacích ustanovení § 60 ods. 9, § 62 ods. 3, § 63 ods. 3 a § 140 ods. 8 zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov.

Predmetný návrh vyhlášky je vypracovaný najmä na základe poznatkov z aplikačnej praxe a má za cieľ predovšetkým vyjasnenie niektorých sporných ustanovení, doplnenie viacerých doplnkových vyobrazení značiek a opravu chybných formulácií tak, aby významy a vyobrazenia dopravného značenia boli pre verejnosť jasné a zrozumiteľné.

Okrem toho sa navrhuje vyhláška doplniť o niekoľko nových značiek a zároveň sa reaguje na legislatívne zmeny schválené v pravidlách cestnej premávky.

Návrh vyhlášky nemá byť predmetom vnútrokomunitárneho pripomienkového konania. 
